Ona va bola o‘tirgan «VAZ-21011» mashinasi haydovchisi katta tezlikda harakatlangan va oldinda ketayotgan «Kamaz»ga urilgan. Foto: Videodan kadr Surxondaryoda sodir bo‘lgan yo‘l-transport hodisasida ona va uning bir yoshga ham to‘lmagan bolasi vafot etgan. Bu haqda viloyat IIB YHXB axborot xizmati xabar bermoqda. Hodisa 2023 yil 4 yanvar kuni Uzun tumani Chinor mahallasidan o‘tgan 4R-101 avtomobil yo‘lining 122-kilometrida sodir bo‘lgan. «Kamaz» yuk mashinasi Bobotog‘ mahallasidan Uzun tumani markazi tomon ketayotganida uning ortidan kelayotgan «VAZ-21011» mashinasi kelib to‘qnashgan. So‘ng «VAZ-21011» yo‘l chetiga chiqib ketib tut daraxtlariga urilgan. Oqibatda «VAZ-21011» mashinasida yo‘lovchi sifatida ketayotgan ayol va uning qo‘lida bo‘lgan hali bir yoshga to‘lmagan bolasi og‘ir tan jarohati olib shifoxonada vafot etgan. Dastlabki surishtiruvda, «VAZ-21011» mashinasi haydovchisi qoidalarni buzgan holda juda katta tezlikda harakatlangani aniqlangan.